 Kwa mujibu wa taarifa ya Shirikisho la Soka Tanzania (TFF) kwa vyombo vya habari jana, mechi ya Ngao ya Jamii itakayozikutanisha Azam FC dhidi ya Yanga sasa itachezwa Agosti 22 badala ya Agosti 15.“Ratiba ya Ligi Kuu iliyokuwa imeandaliwa, sasa inafanyiwa marekebisho kwa ajili ya tarehe mpya ya kuanza, ambapo pamoja na mambo mengine mechi sasa zitachezwa wikiendi na katikati ya wiki na wikiendi ya Oktoba 25 hakutakuwa na mechi kupisha Uchaguzi Mkuu wa Rais na Wabunge,” ilieleza TFF.Iliongeza kuwa Klabu za Ligi Kuu zimeandikiwa barua kujulishwa tarehe mpya ya kuanza ligi, na dirisha la usajili linabaki kama lilivyo.“Wamiliki wa viwanja vyenye upungufu wameandikiwa barua kutakiwa kurekebisha upungufu katika muda maalumu, vinginevyo havitaruhusiwa kutumika kwa ajili ya Ligi Kuu na Ligi Daraja la Kwanza,” ilifafanua.Aidha, timu ya Madini ya Arusha imeruhusiwa kutumia Uwanja wa Nyerere uliopo Mbulu mkoani Manyara kwa mechi za Daraja la Pili kwa masharti upungufu uliopo kwenye uwanja huo.